Yhdysvaltain liittovaltion poliisi FBI on tiettävästi onnistunut avaamaan Aarnio-vyyhdissä syytetyn poliisin iPhonen. FBI on aiemmin väittänyt, ettei sillä ole keinoja murtaa kyseisen 5S-mallin suojausta.

KRP ei onnistunut murtamaan poliisilta takavarikoitua puhelinta kaksi ja puoli vuotta jatkuneista yrityksistä huolimatta.

IL:n tietojen mukaan vasta FBI onnistui viime kesänä ohittamaan kyseisen iPhone 5S -puhelimen salauksen.

Vielä keväällä FBI ilmoitti, ettei sillä ole tekniikkaa kyseisen puhelimen avaamiseksi.

Murrettu puhelin kuului poliisille, joka oli syytettynä Aarnio-vyyhtiin liittyen. JOHN PALMÉN

Yhdysvaltain liittovaltion poliisi FBI ilmoitti viime maaliskuussa, että se oli saanut murrettua iPhonen suojakoodin. Kyse oli tuolloin sarjan 5C-mallista. Apuna sillä oli ollut ”ulkopuolinen taho”, joka myöhemmin osoittautui israelilaiseksi tietotekniikkayritykseksi.

Kyse oli San Bernardinon joukkoampujan puhelimesta, jonka suojakoodia Applella ei ollut ja jota se ei olisi edes suostunut luovuttamaan. FBI:n mukaan poliisilla oli nyt hallussaan menetelmä, jolla pääsi sisään 5C- ja sitä vanhempiin iPhonen malleihin. Uudemmat mallit, kuten 5S, pysyivät FBI:n mukaan yhä sen ulottumattomissa.

IL:n tietojen mukaan Aarnio-vyyhdin poliisilta takavarikoitu iPhone 5S -puhelin saatiin murrettua vasta FBI:ssä. Kuvituskuva. RISTO KUNNAS

Kaikki ei tallella

Joko FBI on pimittänyt tietoa tai sitten kehittänyt menetelmiään, sillä nyt se on onnistunut avaamaan suomalaisen 5S-puhelimen.

Iltalehden tietojen mukaan tuo murrettu puhelin takavarikoitiin Aarnio-vyyhdissä virkarikoksesta epäillyn poliisin hallusta Pasilan poliisitalossa joulukuussa 2013. Kyse on poliisin henkilökohtaisesta iOs 7 -käyttöjärjestelmän puhelimesta, jota KRP on siitä lähtien yrittänyt turhaan avata.

Kun FBI oli keväällä ilmoittanut läpimurrostaan, KRP lähetti IL:n tietojen mukaan puhelimen FBI:lle pyytäen siltä virka-apua.

Kesällä puhelin palautettiin avattuna Suomeen. Sen mukana tuli lista muun muassa talteen saaduista tekstiviesteistä sekä puhelimen kuusiosainen suojakoodi.

KRP:stä saatujen tietojen mukaan puhelimesta on saatu imuroitua sekä lähetettyjä että vastaanotettuja tekstiviestejä. Teletietoja vertaamalla on kuitenkin voitu todeta, että kaikki viestit eivät olleet tallentuneet puhelimeen. Myöskään WhatsApp-viestit eivät olleet jääneet puhelimen muistiin.

Kihlakunnansyyttäjä Krista Soukolan mukaan avattu puhelin on palautettu omistajalleen. MATTI MATIKAINEN

Syyttäjä vahvistaa

Heinäkuun 12. päivänä Aarnio-vyyhdin toisena tutkinnanjohtajana toiminut kihlakunnansyyttäjä Krista Soukola haki Helsingin käräjäoikeudelta erityisetsintälupaa kyseiseltä poliisilta takavarikoituun puhelimeen. Perusteluna oli puhelimen haltijaan kohdistunut epäily törkeästä virka-aseman väärinkäyttämisestä ja virkavelvollisuuden rikkomisesta.

Salaisessa pakkokeinohakemuksessa oli kyseiseen poliisiin liittyvä vanha virkarikosdiaarinumero. Oikeus käsitteli asian salaisena ja suostui syyttäjän pyyntöön.

Soukola sanoo, ettei tunne asiaan liittyvää teknistä puolta. Hän kuitenkin myöntää, että kyseinen puhelin on vihdoin saatu avattua.

– Puhelin oli ollut pitkään meidän hallussa. Laite oltiin otettu haltuun jo ennen pakkokeinonlain muutosta (tammikuu 2014). Varmuuden vuoksi haettiin (erityisetsintälupaa) uudelleen, kun tuli tietoon, että suojakoodi oli ohitettu, Soukola vahvistaa Iltalehdelle.

– Puhelin on jo palautettu (haltijalleen).

Viesteistä ei tutkinnan kannalta paljastunut tiettävästi mitään oleellisen tärkeää.

KRP vaikenee

KRP:ssä murtoa on tiettävästi kutsuttu Jailbreakiksi. Iltalehden haastattelemat asiantuntijat kuitenkin huomauttavat, ettei kyseisellä varsin helpollakin menetelmällä pääse suojakoodin ohi puhelimen kryptattuun muistiin.

Jailbreakilla voidaan ohittaa Applen asettamat rajoitukset samoin kuin saada näkyviin puhelimeen tallennettuja kuvia ja yhteystietoja. Suojakoodin takana olevaa materiaalia se ei kuitenkaan avaa. Asiantuntijat pitävätkin murtoa merkittävänä saavutuksena.

KRP:stä ei löytynyt ketään kommentoimaan iPhone-murtoa.